Björn Borg
Store norske leksikon,Sport og spill,Ballsport,Racketsport,Tennis
Björn Borg er en svensk tidligere tennisspiller, av mange ansett som en av verdens beste tennisspillere gjennom tidene. I løpet av karrieren vant Borg 97 single-titler, derav 11 Grand Slam-turneringer, og ble i 2000 kåret til århundrets beste svenske idrettsutøver.
Borg vokste opp i Södertälje. Allerede som 15-åring representerte han Sverige under Davis Cup i 1972. Han ble profesjonell i 1973, og året etter tok Borg sin første Grand Slam-tittel, da han som 18-åring vant French Open, den gang som tidenes yngste i turneringens historie.I løpet av karrieren vant Borg 11 Grand Slam-turneringer: French Open (1974, 1975, 1978, 1979, 1980, 1981), han vant Wimbledon fem ganger på rad (1976, 1977, 1978, 1979, 1980) og Grand Prix Masters i 1979 og 1980. Borg var rangert som verdens beste spiller i alt 109 uker i perioden 1977–1981, men vant aldri det amerikanske mesterskapet (US Open), selv om han nådde finalen fire ganger. Han var ankermann på det svenske landslaget som vant Davis Cup i 1975, og han vant hele 37 av de 40 singlekampene han spilte i denne konkurransen.Han regnes som en av fremste svenske idrettsutøverne gjennom tidene og har fått en rekke priser for sine prestasjoner på tennisbanen. Han ble tildelt Svenska Dagbladets gullmedalje i 1974 og 1978, og i 2000 ble Borg kåret til århundrets beste svenske idrettsutøver. Han utga selvbiografien Mitt liv som tennisspiller (norsk utgave i 1981).Borg trakk seg tilbake som heltidsspiller etter 1981-sesongen. Han prøvde seg på flere comeback, senest i 1991, men uten suksess. Ved siden av tennisskarrieren startet Björn Borg klesmerket bærende sitt eget navn, som produserer blant annet moteklær, parfyme, briller og sko. Les mer i Store norske leksikon tennis Eksterne lenker ATP: Björn Borg